ΓΡΑΠΤΗ ΕΡΩΤΗΣΗ E-2432/98

υποβολή: Leonie van Bladel (UPE) και James Janssen van Raay (UPE) προς το Συμβούλιο

(30 Ιουλίου 1998)

Θέμα: Μπλοκάρισμα κονδυλίων του προϋπολογισμού για οργανώσεις ηλικιωμένων

1. Αντιλαμβάνεται το Συμβούλιο των Υπουργών ότι η απόφαση της Επιτροπής της 10ης Ιουλίου 1998 για το μπλοκάρισμα 40 κονδυλίων του προϋπολογισμού που έχουν προβλεφθεί για την ευρωπαϊκή συνεργασία στον τομέα, μεταξύ άλλων, της περίθαλψης των ηλικιωμένων, αποτελεί σοβαρό μειονέκτημα για ευρωπαϊκές ΜΚΟ που έχουν ζητήσει επιχορηγήσεις;

2. Συμμερίζεται το Συμβούλιο την άποψη ότι το μπλοκάρισμα αυτό είναι αντίθετο με τους κανόνες μιας χρηστής διοίκησης;

3. Ποιές πρωτοβουλίες έχει λάβει το Συμβούλιο, στις παραμονές του 1999 που έχει ονομασθεί από τον ΟΗΕ έτος των ηλικιωμένων, για την άρση αυτού του μπλοκαρίσματος;

4. Συνειδητοποιεί το Συμβούλιο ότι η απόφαση για μπλοκάρισμα των κονδυλίων αυτών είναι ασύμβατη με την ενθάρρυνση της συμμετοχής των ηλικιωμένων στην ΕΕ και ότι το γεγονός αυτό θα έχει, μεταξύ άλλων, αρνητικό αντίκτυπο στο ενδιαφέρον των ευρωπαίων ηλικιωμένων για τις προσεχείς ευρωπαϊκές εκλογές τον Ιούνιο του 1999;

5. Αντιλαμβάνεται το Συμβούλιο ότι το μπλοκάρισμα αυτό αποτελεί μια εντελώς εσφαλμένη ένδειξη για τις κοινωνικές οργανώσεις που ασχολούνται με την ευημερία των ηλικιωμένων στην Ευρώπη;

6. Ποιά μέτρα είναι διατεθειμένο το Συμβούλιο να λάβει ώστε να αρθεί το μπλοκάρισμα των κονδυλίων αυτών και να εξασφαλισθεί για την Επιτροπή, το συντομότερο δυνατό, η νομική βάση πάνω στην οποία θα στηριχθεί η απόφαση της Επιτροπής για τη διάθεση, τελικά, των προβλεφθέντων κονδυλίων, έτσι ώστε να διασφαλισθεί η συνέχεια των σχετικών προγραμμάτων και δικτύων;

Απάντηση

(7/8 Δεκεμβρίου 1998)

Η απόφαση του Δικαστηρίου των Ευρωπαϊκών Κοινοτήτων της 12ης Μαΐου 1998 στην υπόθεση

C-106/96 (Ηνωμένο Βασίλειο/Επιτροπή) υπενθυμίζει ότι από την προηγούμενη νομολογία του Δικαστηρίου προκύπτει ότι στο πλαίσιο του συστήματος της Συνθήκης, η εκτέλεση μιας δαπάνης από την Επιτροπή προϋποθέτει, κατάρχήν, εκτός από την εγγραφή της σχετικής πιστώσεως στον προϋπολογισμό, πράξη παραγώγου δικαίου (κοινώς γνωστή ως "βασική πράξη"), από την οποία απορρέει η δαπάνη αυτή (σημείο 22 της απόφασης, Συλλογή 1998-5, σ. I-2753).

Η Επιτροπή, στο πλαίσιο των ευθυνών της δυνάμει του άρθρου 205 της Συνθήκης, διέκοψε στις 10 Ιουνίου 1998 την εκτέλεση ορισμένων γραμμών του προϋπολογισμού της Ένωσης για το 1998, διότι έκρινε αναγκαίο να εξετάσει την κατάσταση τους ως προς αυτή την αρχή. Μετά από αυτή την εξέταση, η Επιτροπή αποφάσισε να συνεχίσει την εκτέλεση των περισσότερων από αυτές τις γραμμές.

Στη συνάρτηση αυτή, η εκτέλεση της γραμμής B3-4116"Συνεργασία με τις μη κυβερνητικές οργανώσεις και τις ενώσεις κοινωνικά αποκλεισμένων ατόμων και ηλικιωμένων", η οποία αποτελεί το αντικείμενο της ερώτησης του αξιότιμου βουλευτή, δεν συνεχίσθηκε διότι η Επιτροπή διαπίστωσε την απουσία βασικής πράξης που κρίθηκε απαραίτητη για την περίπτωση αυτή.

Το Συμβούλιο, έχοντας συνείδηση της σημασίας των κοινοτικών πολιτικών για τους πολίτες της Ένωσης, έκρινε, κατά τη σύνοδό του στις 17 Ιουλίου 1998, ότι η εκτέλεση ενεργειών αναγνωρισμένης πολιτικής σημασίας, όπως τα μέτρα κατά της βίας που ασκείται σε παιδιά, εφήβους και γυναίκες, οι ενέργειες σχετικά με το παράνομο και επιβλαβές περιεχόμενο του Ίντερνετ, η στήριξη και εποπτεία των εκλογικών διαδικασιών, καθώς και οι ενέργειες στον τομέα των ανθρωπίνων δικαιωμάτων και της δημοκρατίας, μπορεί να συνεχισθεί χωρίς καθυστέρηση στο πλαίσιο της τήρησης του κοινοτικού δικαίου όπως επιβεβαιώθηκε από το Δικαστήριο.

Εξάλλου, κατά τη διάρκεια αυτής της συνόδου, το Συμβούλιο συμφώνησε με τους εκπροσώπους του Ευρωπαϊκού Κοινοβουλίου και της Επιτροπής ένα σχέδιο διοργανικής συμφωνίας σχετικά με τις νομικές βάσεις και την εκτέλεση του προϋπολογισμού, σκοπός του οποίου είναι, με βάση την προαναφερθείσα απόφαση του Δικαστηρίου της 12ης Μαΐου 1998, να ρυθμίσει κατόπιν κοινής συμφωνίας τις λεπτομέρειες της συνεργασίας μεταξύ των τριών θεσμικών οργάνων προκειμένου να εξασφαλιστεί η ομαλότερη διεξαγωγή της νομοθετικής διαδικασίας καθώς και της διαδικασίας του προϋπολογισμού, και έτσι να έχει την πλήρη δυνατότητα η Επιτροπή να εκτελεί τις κοινοτικές δαπάνες. Αυτή η συμφωνία υπογράφηκε από τους εκπροσώπους των τριών θεσμικών οργάνων στις 13 Οκτωβρίου 1998.

Επίσης, όσον αφορά τις γραμμές του προϋπολογισμού για τις οποίες έχει μεν προταθεί αλλά δεν έχει ακόμη εγκριθεί βασική πράξη, το Συμβούλιο ανέλαβε, μαζί με το Κοινοβούλιο, να μεριμνήσει ώστε να επισπευσθούν οι διεξαγόμενες νομοθετικές διαδικασίες ώστε να καταλήξουν το συντομότερο δυνατόν. Αυτή η δέσμευση υλοποιήθηκε, ήδη στις 17 Ιουλίου 1998, κυρίως με την έκδοση του κανονισμού (ΕΚ) 1658/98 του Συμβουλίου σχετικά με τη συγχρηματοδότηση από κοινού με ευρωπαϊκούς αναπτυξιακούς μη κυβερνητικούς οργανισμούς (ΜΚΟ) δράσεων σε τομείς που παρουσιάζουν ενδιαφέρον για τις αναπτυσσόμενες χώρες(1).

(1) ΕΕ L 213 της 30.7.1998, σελ. 1.